b'\n_START_ARTICLE_\nLy\xc3\xb8\n_START_SECTION_\nLy\xc3\xb8 by\n_START_PARAGRAPH_\nMidt p\xc3\xa5 \xc3\xb8en ligger den store landsby. Den er bem\xc3\xa6rkelsesv\xc3\xa6rdig med sine steng\xc3\xa6rder og g\xc3\xa5rde. Byen har \xc3\xa6ndret sig meget gennem \xc3\xa5rene, men der er tradition for at bevare det gamle. Karakteristisk for byen er de store tr\xc3\xa6er, 5 gadek\xc3\xa6r (oprindelig 12) og den t\xc3\xa6tte bebyggelse.\n_START_SECTION_\nHavnen\n_START_PARAGRAPH_\nHavnen ligger ca. 1 km fra Ly\xc3\xb8 by og omfatter f\xc3\xa6rgeleje og lystb\xc3\xa5dehavn.\n_START_SECTION_\nLy\xc3\xb8 kirke\n_START_PARAGRAPH_\nKirken, der er bygget af r\xc3\xa5 kampesten, er opf\xc3\xb8rt ved Reformationen og \xc3\xa6ndret flere gange, bl.a. i 1640erne og sidst i 1980erne. Kirkeg\xc3\xa5rden er cirkelrund og en af de smukkeste og mest s\xc3\xa6rpr\xc3\xa6gede i Danmark. Efter Reformationen har der v\xc3\xa6ret 24 sognepr\xc3\xa6ster p\xc3\xa5 Ly\xc3\xb8, men siden 2008 bliver sognet betjent fra Faaborg. Blandt Ly\xc3\xb8s pr\xc3\xa6ster kan n\xc3\xa6vnes forfatteren Niels Kj\xc3\xa6r, der var sognepr\xc3\xa6st p\xc3\xa5 Ly\xc3\xb8 fra 1978 til 1999, og som har udgivet Ly\xc3\xb8 Logbog (1978) og \xc3\x98-liv (1982).\n_START_SECTION_\nKirkesang\n_START_PARAGRAPH_\nF\xc3\xb8r Ly\xc3\xb8 kirke fik orgel, sang menigheden a cappella under ledelse af degnen. Da en ung l\xc3\xa6rer (Rasmus Rasmussen Askholm (1871-1936)) kom til \xc3\xb8en i 1897, l\xc3\xa6rte han, hvordan man sang gamle "degnemelodier", som han siden skrev ned og kort f\xc3\xb8r sin d\xc3\xb8d i 1936 indsang for Dansk Folkemindesamling. Nedenfor er gengivet disse gamle fonografoptagelser.\n_START_SECTION_\nJagten p\xc3\xa5 Ly\xc3\xb8\n_START_PARAGRAPH_\nI 1223 f\xc3\xb8lte grev Henrik af Schwerin f\xc3\xb8lte sig p\xc3\xa5 forskellig m\xc3\xa5de forurettet af Valdemar Sejr, og ved et overfald natten mellem 6. og 7. maj dette \xc3\xa5r p\xc3\xa5 Ly\xc3\xb8, hvor kongen var p\xc3\xa5 jagt, lykkedes det ham at fange Valdemar og hans unge s\xc3\xb8n med samme navn. Henrik f\xc3\xb8rte dem til sin borg, Lenzen, senere til Dannenberg p\xc3\xa5 venstre bred af Elben. I Danmark var bestyrtelsen stor, imidlertid valgtes Albert af Orlam\xc3\xbcnde til rigsforstander, og man skrev til paven om hj\xc3\xa6lp. Kejseren n\xc3\xa6rede planer om at f\xc3\xa5 Valdemar udleveret til sig, men de r\xc3\xb8g hurtig i vasken, navnlig p\xc3\xa5 grund af pave Honorius\xe2\x80\x99 strenge skrivelse. Men i \xc3\xb8vrigt var paven s\xc3\xa5 at sige Danmarks eneste st\xc3\xb8tte i disse tider. I Dannenberg indledtes der nu lange forhandlinger om fangernes l\xc3\xb8sladelse; men de strandede p\xc3\xa5 grevens fordringsfuldhed, og nu faldt kongens fjender ind i Holsten, hvor Albert tabte Slaget ved M\xc3\xb6lln i januar 1225 og toges til fange. Nu m\xc3\xa5tte de danske g\xc3\xa5 til forlig; det sluttedes i november 1225 p\xc3\xa5 de vilk\xc3\xa5r, at Valdemar skulle afst\xc3\xa5 alle tyske og vendiske lande (undtagen R\xc3\xbcgen) og i l\xc3\xb8sepenge udrede 45.000 mark s\xc3\xb8lv foruden mange mindre ydelser. Fangerne skulle l\xc3\xb8slades, efterh\xc3\xa5nden, som l\xc3\xb8sesummen betaltes.\n_START_SECTION_\nSev\xc3\xa6rdighed\n_START_PARAGRAPH_\nKlokkestenen er et flere tusinde \xc3\xa5r gammelt dyssekammer, der giver klare toner fra sig, n\xc3\xa5r man sl\xc3\xa5r p\xc3\xa5 den. Mange fort\xc3\xa6llinger knytter sig til klokkestenen, blandt andet, at man m\xc3\xa5 f\xc3\xa5 et \xc3\xb8nske opfyldt, n\xc3\xa5r den afgiver sin lyd.'